P. Csáky, podpredseda vlády SR: (2004-10-19):
Vážený pán predsedajúci, vážená a ctená Národná rada Slovenskej republiky, vážení páni poslanci, vážené pani poslankyne, dovoľte mi uviesť návrh zákona, ktorým sa mení a dopĺňa zákon č. 428/2002 Z. z. o ochrane osobných údajov v znení zákona č. 602/2003 Z. z., ktorý v súlade s plánom legislatívnych úloh vlády Slovenskej republiky na rok 2004 pripravil Úrad na ochranu osobných údajov. Ide o novelu zákona, ktorá rešpektuje poslednú hodnotiacu správu Európskej komisie z roku 2003, kde sa v oblasti osobných údajov požaduje úplné zosúladenie zákona o ochrane osobných údajov so smernicou Európskeho parlamentu a Rady pod č. 95/46 ES o ochrane jednotlivcov pri spracovaní osobných údajov a o voľnom pohybe týchto údajov. Návrh sa dotýka aj Dohovoru Rady Európy č. 108 o ochrane jednotlivcov pri automatizovanom spracovaní osobných údajov. V tejto súvislosti sa zákon dopĺňa o nové pojmy v súlade s textom smernice, takzvaná tretia krajina, tretia strana, príjemca, zástupca prevádzkovateľa. Upresňuje sa aj vymedzenie už použitých pojmov informačný systém, súhlas dotknutej osoby, prevádzkovateľ, oprávnená osoba. Ide o požiadavku experta Európskej komisie, aby sa nové členské krajiny dôsledne vysporiadali so všetkými článkami smernice 95/46 ES vo svojich národných zákonoch. Navrhované zmeny presne transformujú terminológiu smernice a sú tak potvrdením vôle Slovenskej republiky plniť prijaté záväzky. Novela prináša aj prehľadnosť a účelnosť vymedzenia základných povinností prevádzkovateľa v rámci jedného paragrafu, čo umožní ľahšiu aplikáciu jednotlivých ustanovení zákona v praxi. Zapracované boli aj špeciálne ustanovenia týkajúce sa ďalšieho spracúvania osobných údajov v nevyhnutnom rozsahu na historické, vedecké a štatistické účely. Novela reaguje na obsah článku 10 a 11 smernice 95/46 ES, ktoré sa týkajú informácií, ktoré majú byť poskytnuté dotknutej osobe pri získavaní osobných údajov, pričom novela zároveň presne špecifikuje, kedy informácie nie je potrebné dotknutej osobe oznamovať. Ustanovenia zákona o cezhraničnom toku osobných údajov boli upresnené vzhľadom na ich voľný pohyb medzi členskými štátmi Európskej únie. Kladie sa dôraz na skutočnosť, že na prenos osobných údajov spracúvaných prevádzkovateľmi v rámci členských štátov Európskej únie nesmú platiť žiadne obmedzenia. Štáty mimo Európskej únie budú ponímané ako tretie krajiny, ktoré sa ďalej členia na krajiny s primeranou úrovňou ochrany osobných údajov, a krajiny, ktoré nezaručujú primeranú úroveň ochrany osobných údajov. V novele zákona sa zároveň zavádza Inštitút osobitnej registrácie informačných systémov, kde takémuto typu registrácie budú podliehať najmä systémy obsahujúce osobitné kategórie osobných údajov v prípade, že sú predmetnom cezhraničného toku do tretích krajín, ktoré nezaručujú primeranú úroveň ochrany osobných údajov. Z uvedeného je zrejmé, že základným poslaním predkladanej novely zákona o ochrane osobných údajov nie je iný cieľ ako ešte väčšie zblíženie nášho právneho poriadku v oblasti ochrany osobných údajov s právom platným v členských štátoch Európskej únie, čo si vyžiadalo prvý významnejší zásah do obsahu zákona. Odborná verejnosť si je tejto skutočnosti vedomá. Účinnosť novely zákona Európska komisia požadovala ku dňu vstupu Slovenskej republiky do Európskej únie, respektíve v najkrajšom možnom termíne po vstupe. Vážení páni poslanci, vážené pani poslankyne, na základe uvedených skutočností si vás dovoľujem požiadať o podporu predmetného návrhu zákona. Ďakujem pekne, pán predsedajúci.